เตือนสึนามิ! แผ่นดินไหวสะเทือน “หมู่เกาะโซโลมอน” 7.3 แมกนิจูด
ผลการสำรวจทางธรณีวิทยาของสหรัฐ เผยถึงเหตุแผ่นดินไหวขนาด 7.3 แมกนิจูด มีความลึก 10 กิโลเมตรที่หมู่เกาะโซโลมอนในวันนี้ และได้มีการประกาศเตือนภัยคลื่นยักษ์สึนามิ
"ธรณีวิทยาสหรัฐ" เผยถึงแผ่นดินไหวขนาด 7.3 แมกนิจูดระดับความลึก 10 กม. ที่หมู่เกาะโซโลมอนในวันนี้ พร้อมเตือนสึนามิ
22 พ.ย. 2565

ผู้สื่อข่าวรายงานว่า ผลการสำรวจทางธรณีวิทยาของสหรัฐเปิดเผยว่า เกิดเหตุแผ่นดินไหวขนาด 7.3 แมกนิจูดที่ระดับความลึก 10 กิโลเมตรที่หมู่เกาะโซโลมอนในวันนี้ (22 พ.ย.) และได้มีการประกาศเตือนภัยคลื่นยักษ์สึนามิหลังเหตุแผ่นดินไหวดังกล่าว
โดยพยานที่อยู่ในเหตุการณ์หลายคนเล่าว่า แรงสั่นสะเทือนจากแผ่นดินไหวดังกล่าวทำให้โทรทัศน์และสิ่งของอื่น ๆ ตกลงพื้น
ด้าน นางจอย นิชา ซึ่งเป็นพนักงานต้อนรับของโรงแรมเดอะ เฮอริเทจ พาร์ค โฮเทล (Heritage Park Hotel) กล่าวกับสำนักข่าวเอเอฟพี (AFP) ว่าแผ่นดินไหวครั้งนี้นับว่าเป็นครั้งใหญ่ สิ่งของต่าง ๆ ในโรงแรมหล่นกระจัดกระจาย แต่ดูเหมือนว่าไม่มีใครได้รับบาดเจ็บ แม้จะยังคงแตกตื่นก็ตาม
ทั้งนี้ หมู่เกาะโซโลมอนเป็นรัฐหมู่เกาะที่ตั้งอยู่ทางตะวันตกเฉียงใต้ของมหาสมุทรแปซิฟิก และอยู่ห่างจากออสเตรเลียไปทางตะวันออกเฉียงเหนือราว 2,000 กิโลเมตร